39.		Predvedenie svedka (§ 42 ods. 1 ZoSK)
Okresný úrad Martin, odbor všeobecnej vnútornej správy
Ul. A. Kmeťa č. 17, 036 01 Martin	Č. j.: A/2023/00456/OVVS-Tá
	Martin dňa 4. 5. 2023
Rozhodnutie
Okresný úrad Martin, odbor všeobecnej vnútornej správy ako príslušný prvostupňový správny orgán vo veciach priestupkov podľa § 50 ods. 1 zákona č. 372/1990 Zb. o priestupkoch v znení neskorších predpisov 
nariaďuje
podľa § 42 ods. 1 zákona č. 71/1967 Zb. o správnom konaní v znení neskorších predpisov predvedenie svedka: Tomáša Bartu, bytom Hollého ul. č. 1345/23, 036 01 Martin, zamestnaného v SAD Martin Košická ul. č. 56, 036 01 Martin na ústne pojednávanie, ktoré sa bude konať
2. 6. 2023 o 9.00 hod.
v budove Okresného úradu, odbor všeobecnej vnútornej správy, Ul. A. Kmeťa č. 17, 036 01 Martin, v miestnosti č. 256 na II. poschodí.
Odôvodnenie:
Správny orgán začal vo veci konať na základe správy o výsledku objasňovania priestupku OO PZ Martin, č. j.: ORP-P-664/OPP-V-2023, zo dňa 3. 1. 2023.
Správny orgán vedie priestupkové konanie vo veci spáchania priestupku proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov, ktorého sa mal dopustiť Milan Ondruška, bytom Lipová ul. č. 3256/18, 036 01 Martin.
Pretože pri dokazovaní je nevyhnutná účasť svedka Tomáša Bartu, ktorý podal oznámenie priestupku na Milana Ondrušku, bol predvolaný na ústne pojednávanie v dňoch 3. 2. 2023, 1. 3. 2023 a 23. 3. 2023, na ktoré sa nedostavil a predvolania na ústne pojednávania si neprevzal. V predvolaniach správny orgán svedka upozornil na právne následky nedostavenia sa na ústne pojednávanie.
Podľa § 24 ods. 2 zákona č. 71/1967 Zb. o správnom konaní v znení neskorších predpisov, boli svedkovi adresované predvolania na ústne pojednávanie uložené na pošte. Ak si adresát písomnosť nevyzdvihne do troch dní od uloženia zásielky na pošte, posledný deň tejto lehoty sa považuje za deň doručenia, aj keď sa adresát o uložení nedozvedel.
Dňa 24. 3. 2023 bola svedkovi uložená poriadková pokuta vo výške 50 € rozhodnutím č. j.: 2023/00232/OVVS-Tá. Ani po uložení poriadkovej pokuty sa na ďalší termín ústneho pojednávania priestupku dňa 18. 4. 2023 nedostavil, predvolanie opäť neprevzal, správny orgán v súlade s § 42 ods. 1 zákona č. 71/1967 Zb. o správnom konaní v znení neskorších predpisov rozhodol tak, ako je uvedené vo výroku tohto rozhodnutia, pretože bez osobnej účasti svedka Tomáša Bartu nie je možné konanie uskutočniť.
Poučenie:
Proti tomuto rozhodnutiu možno podať odvolanie na Okresný úrad v Martine, odbor všeobecnej vnútornej správy, Ul. A. Kmeťa č. 17, 036 01 Martin, do 15 dní odo dňa jeho doručenia.
Rozhodnutie nie je preskúmateľné súdom.
JUDr. Zuzana Čierna, vedúca odboru všeobecnej vnútornej správy
Rozhodnutie dostanú:
–	Tomáš Barta, Hollého ul. č. 1345/23, 036 01 Martin
–	OO PZ Martin
–	spis
Poznámka
Predvedenie účastníka konania alebo svedka sa zaraďuje medzi donucovacie úkony. Slúžia na zabezpečenie určitého správneho procesu, najmä správneho konania. Cieľom je zabrániť bezdôvodným prieťahom konania. Predviesť možno len účastníka konania alebo svedka, ak sú splnené tieto podmienky:
•	bol správnym orgánom predvolaný opakovane (najmenej dvakrát),
•	predvádzaný sa nedostavil buď bez ospravedlnenia, alebo dôvody ospravedlnenia správny orgán nepovažoval za závažné,
•	bez osobnej účasti predvádzaného nemožno v konaní pokračovať,
•	na právne následky nedostavenia sa bol v predvolaní upozornený. Každé predvolanie musí byť účastníkovi alebo svedkovi riadne doručené (§ 24 a 25 zákona o správnom konaní), o čom musia byť v spise dôkazy.
Nariadením predvedenia dochádza k zásahu do osobnej slobody občana, vzhľadom na závažnosť tohto donucovacieho procesného opatrenia je potrebné o nariadení predvedenia vydať rozhodnutie. 
Oznámenie rozhodnutia predvádzanému sa uskutoční spravidla doručením písomného vyhotovenia rozhodnutia prostredníctvom orgánu Policajného zboru.
Proti rozhodnutiu, ktorým sa nariaďuje predvedenie osoby, je prípustné odvolanie. Vzhľadom na to, že ide o procesné rozhodnutie, nie je preskúmateľné súdom. Rozhodnutím možno vylúčiť odkladný účinok (§ 55 ods. 2 zákona o správnom konaní).